Kanne 27.1.2020 – AV ja AW v. parlamentti
(asia T-43/20)
Oikeudenkäyntikieli: ranska
Asianosaiset
Kantajat: AV ja AW (edustajat: asianajajat L. Levi ja S. Rodrigues)
Vastaaja: Euroopan parlamentti
Vaatimukset
Kantajat vaativat unionin yleistä tuomioistuinta
ottamaan kanteen tutkittavaksi ja hyväksymään sen
kumoamaan riidanalaiset päätökset ja tarpeen mukaan muistuttamaan vastaajaa sen velvollisuudesta tehdä tästä kumoamisesta SEUT 266 artiklan mukaisesti kaikki kantajia koskevat johtopäätökset, jotka liittyvät erityisesti palkkaukseen ja ylentämiseen
velvoittamaan vastaajan korvaamaan oikeudenkäyntikulut kokonaisuudessaan.
Oikeudelliset perusteet ja pääasialliset perustelut
Kantajat vetoavat 21.6.2019 tehdyistä päätöksistä, joilla parlamentti on määrännyt kurinpitoseuraamukseksi toiselle kantajalle palkkaluokan alentamisen neljällä palkkaluokalla ja toiselle kantajalle palkkaluokan alentamisen kahdella palkkaluokalla, nostamansa kanteen tueksi viiteen kanneperusteeseen.
Ensimmäinen kanneperuste, joka perustuu kuulluksi tulemista koskevan oikeuden loukkaamiseen, koska toimivaltainen viranomainen ei ole kuullut kantajia.
Toinen kanneperuste, joka perustuu puolustautumisoikeuksien ja hyvän hallinnon periaatteen loukkaamiseen.
Kolmas kanneperuste, joka perustuu sääntöjenvastaisuuksiin riidanalaisten päätösten valmistelutoimissa. Kantajat vetoavat tältä osin Euroopan petostentorjuntaviraston (OLAF) tutkimusraportin ja kurinpitolautakunnan lausunnon sääntöjenvastaisuuteen.
Neljäs kanneperuste, joka perustuu Euroopan unionin virkamiehiin sovellettavien henkilöstösääntöjen (jäljempänä henkilöstösäännöt) liitteessä IX olevien 4 ja 16 artiklan rikkomiseen sekä annetun toimivallan periaatteen ja jäsenvaltioiden menettelyllisen itsemääräämisoikeuden loukkaamiseen. Kantajat katsovat, että kurinpitolautakunnalla ja nimittävällä viranomaisella oli velvollisuus tarkistaa 20.2.2018 pidetyssä kuulemistilaisuudessa, oliko asianajajalle annettu valtuutus Portugalin oikeuden mukaan pätevä. He toteavat lisäksi, että kurinpitolautakunnan ja nimittävän viranomaisen olisi valtuutuksen pätemättömyydestä tiedon saatuaan joka tapauksessa pitänyt tehdä asianmukaiset johtopäätökset sen vaikutuksesta kurinpitomenettelyyn erityisesti siltä osin, että kantajat eivät olleet myöntäneet oikeiksi heidän syykseen väitettyjä tekoja eivätkä OLAF:in ja tutkijoiden johtopäätöksiä.
Viides kanneperuste, joka perustuu henkilöstösääntöjen liitteessä IX olevan 10 artiklan rikkomiseen, koska kurinpitoseuraamukset eivät ole oikeassa suhteessa tehtyjen virheiden vakavuuteen.
____________